ZF 24

Salariul mediu net a fost în luna mai de 2363 lei, în scădere faţă de luna precedentă cu 3 lei (-0,1%) şi în creştere cu 14,5% faţă de perioada similară a anului trecut, cele mai mari valori fiind în activităţi de servicii în tehnologia informaţiei (inclusiv activităţi de servicii informatice), de 5842 lei, iar cele mai mici în hoteluri şi restaurante (1376 lei).

Salariul mediu brut a fost de 3288 lei, cu 0,1% mai mic decât în luna aprilie 2017, a anunţat Institutul Naţional de Statistică. Indicele câştigului salarial real a fost de 99,6% pentru luna mai 2017 faţă de luna precedentă. Faţă de luna octombrie 1990, indicele câştigului salarial real a fost de 178,5%, cu 0,7 puncte procentuale mai mic faţă de cel înregistrat în luna aprilie 2017.

Comparativ cu aprilie, în luna mai salariul a fost mai mic în majoritatea sectoarelor ca urmare a acordării în luna aprilie de prime ocazionale (inclusiv prime trimestriale, anuale, pentru performanţe deosebite ori pentru sărbătorile de Paşte), drepturi în natură şi ajutoarelor băneşti, sume din profitul net şi din alte fonduri (inclusiv tichete de masă şi tichete cadou). De asemenea, scăderile câştigului salarial mediu net au fost cauzate de nerealizările de producţie ori încasările mai mici (funcţie de contracte), precum şi de angajările de personal cu câştiguri salariale mici în unele activităţi economice.

Cele mai semnificative scăderi ale câştigului salarial mediu net au fost în extracţia cărbunelui superior şi inferior, cu 14,4% în, în activităţi de asigurări, reasigurări şi ale fondurilor de pensii (cu excepţia celor din sistemul public de asigurări sociale) cu 12,4%, respectiv cu 12,1% în activităţi auxiliare intermedierilor financiare, activităţi de asigurare şi fonduri de pensii.

Cele mai semnificative creşteri au fost în mai în zona de extracţie a minereurilor metalifere, cu 15,5%, respectiv cu 13,3% în silvicultură şi exploatare forestieră (inclusiv pescuit şi acvacultură). Majorări între 3,0% şi 5,5% au fost remarcate în transporturi terestre şi transporturi prin conducte, fabricarea produselor din cauciuc şi mase plastice, fabricarea de mobilă, fabricarea produselor de cocserie şi a produselor obţinute din prelucrarea ţiţeiului, tăbăcirea şi finisarea pieilor (inclusiv fabricarea articolelor de voiaj şi marochinărie, harnaşamentelor şi încălţămintei; prepararea şi vopsirea blănurilor), alte activităţi industriale.

În sectorul bugetar s-au înregistrat creşteri salariale faţă de luna precedentă în învăţământ (+2,8%) şi administraţia publică (+1,0%). Câştigul salarial mediu net a scăzut uşor în sănătate şi asistenţă socială (-1,1%) comparativ cu luna precedentă.